送君宜之臨城簿二首  其一
作者：彭汝礪
朝代：宋

paragraphs: 人之與萬物，異名而同體。
貴賤何以殊，知與不知爾。
知之莫如學，學莫如修己。
汝學自有得，願言惟不已。
不已須自到，不到由中止。
請觀爲田者，日夜服耒耜。
久之田自熟，其入須倍蓰。
至于耕耘廢，稂莠敗穈芑。
常時不用力，畬穫終無幾。
予與爾知田，肆言聊及此。